## El Consell aprova ajudes a associacions per import de 13,6 milions procedents de l’aportació del Senat per a les zones afectades per la DANA

*** Les ajudes busquen reactivar les accions comunitàries i enfortir el teixit social
* A través d’esta línia, es podrà concedir una quantia de fins a 20.000 euros per entitat associativa**

El Consell ha aprovat el decret pel qual s’establixen les bases reguladores i el procediment per a la concessió directa d’ajudes per un import global de 13,6 milions d’euros destinades a les entitats associatives dels municipis afectats per la DANA del 29 d’octubre de 2024.

Esta línia s’ha dotat amb l’aportació econòmica realitzada pel Senat a la Comunitat Valenciana amb la finalitat de col·laborar en el finançament global de programes d’ajuda a les zones afectades per la riuada. La seua quantia és, en concret, de 13.667.634,99 euros.

El decret recorda que l’elevat nombre d’entitats associatives que han vist destruïdes, danyades o paralitzades les seues activitats requerix l’adopció de mesures urgents que impulsen la recuperació no solament en l’àmbit material, sinó també amb la finalitat de reactivar l’activitat comunitària.

Es busca així garantir la continuïtat de l’activitat associativa en els municipis afectats, així com reactivar les accions comunitàries i enfortir el teixit social.

**Associacions sense ànim de lucre i entitats del tercer sector**

Podran accedir a estes ajudes les associacions, fundacions i federacions associatives sense ànim de lucre, així com les entitats esportives sense ànim de lucre amb seu en els municipis afectats i que hagen vist perjudicades les seues infraestructures o activitats a causa de la DANA.

Són, per tant, susceptibles d’acollir-se a les ajudes les associacions de persones jubilades, falles, confraries, bandes de música o clubs esportius, entre altres entitats.

Així mateix, també podran ser beneficiàries d’esta ajuda les entitats del tercer sector d’acció social radicades en els municipis damnificats les instal·lacions dels quals, infraestructures, equipament, estris o mobiliari s’hagen vist afectats com a conseqüència directa del temporal de finals d’octubre.

La línia inclou un eix destinat a accions de reparació, que permetrà concedir fins a 20.000 euros per a la rehabilitació d’infraestructures, equipaments i materials danyats, i amb un eix de reactivació, que possibilitarà la concessió de fins a 13.000 euros per a activitats de dinamització comunitària i suport a la mateixa activitat.

El límit per entitat beneficiària serà de 20.000 euros i els dos eixos són compatibles i podran ser aplicats de manera complementària.

En el cas de les entitats tercer sector, podran ser beneficiàries només de l’eix reactivació en considerar-se incloses en el Decret 2021/2024, pel qual es van aprovar ajudes directes dirigides a este col·lectiu.

Fecha: 11/02/2025